«Си лъэпкъ, си лъахэ, си адыгэ дуней»
ФокIадэм и 19-м КъБКъУ-м и педагогикэ колледжым Адыгэхэм (шэрджэсхэм) я дунейпсо махуэм хуэгъэпса, «Си лъэпкъ, си лъахэ, си адыгэ дуней» фIэщыгъэм щIэт пшыхь дахэ къыщызэрагъэпэщат.
Абы кърагъэблэгъат Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, КъБР-м щэнхабзэмкIэ и министрым и къуэдзэ Тау Ритэ, педагогикэ коллед-жым и унафэщI Ашэбокъуэ ФатIимэ, студентхэр, журналистхэр.
ЗэIущIэм и пэщIэдзэм Адыгэхэм я махуэ лъапIэр зэраубзыхуам, лъэпкъым махуэ хэха иIэу зэрыхъуам и мыхьэнэр зэрылъагэм, адыгэхэм я лъапIэныгъэ нэхъыщхьэхэм, фIыгъуэ мылъытэхэм тепсэлъыхьащ.
Ашэбокъуэ ФатIимэ къыщыпсалъэм я еджапIэр здагъэIэпхъуа унэщIэм мыр япэ Iуэхуу къызэрыщаIэтар къыхигъэщри, адыгэхэм я гуфIэгъуэр яхуэмахуэну къызэрилъытэр жиIащ.
— Къэбэрдей-Балъкъэрыр Урысейм зэрыгухьэрэ илъэс 460-рэ щрикъум ирихьэлIэу ди колледжым тыгъэ лъа-пIэ къытхуащIащ — ди еджапIэр унэщIэ дыкъагъэIэпхъуащ. Мыпхуэдэ гуфэгъуэ япэу зэрыщедгъэкIуэкIри нэщэнэфIу къызолъытэ. Илъэс зыбжанэ хъуауэ Адыгэхэм я махуэр догъэлъапIэри, а Iуэхум игъуэт пщIэмрэ гулъытэмрэ хэхъуэ зэпытщ. Лъэпкъым махуэ хэха зэрыхуаубзыхуамкIэ, дызэрыадыгэм дыщызыгъэгуфIыкIыж махуэ дызэриIэмкIэ Дунейпсо Адыгэ Хасэм фIыщIэ лей хуэсщIыну сыхуейт, лъэпкъыр хуабжьу дызыщыгуфIыкIа Iуэхущ, — жиIащ Ашэбокъуэм.
ХьэфIыцIэ Мухьэмэд псалъэ ирата иужь педагогикэ колледжыр унэщIэ зэрагъэIэпхъуамкIэ ехъуэхъуащ. Абы и гугъу ищIащ дуней псом щызэбградза адыгэхэр кIуэ пэтми нэхъ быдэу зэрызэрыубыдыжым, лъэпкъ гупсысэр къызэрыушым. Иужьрей зэманым адэ хэкужьым щыпсэуну къэкIуэжхэм я бжыгъэм зэрыхэхъуам, абыхэм ящыщ куэд ехъулIэу псэууэ зэрырагъэжьэжам щыгъуазэ ищIащ абы къызэхуэсахэр. ХьэфIыцIэр тепсэлъыхьащ хамэ къэрал щыпсэу ди лъэпкъэгъухэм я бзэ, хабзэ яхъумэжыну яужь зэритым. Адыгэхэм я махуэм дэщIыгъуу Адыгэшым и дунейпсо махуэри зэрагъэлъапIэм, шым адыгэ дунейм увыпIэ щхьэхуэ зэрыщиубыдым теухуа хъыбар гъэщIэгъуэнхэмкIэ ядэгуэшащ ХьэфIыцIэ Мухьэмэд къызэхуэсахэм. Лъэпкъ тхыдэм, бзэм, хэхэс адыгэхэм ятеухуауэ тхылъ зыбжанэ тыгъэ хуищIащ еджапIэм.
— Адыгэхэм я махуэр ди республикэм лъэпкъыу исым зэдаIэт гуфIэгъуэ махуэшхуэщ. БлэкIар зыщыдмыгъэгъупщэу, ди тхыдэм дерс пыухыкIа къыхэтхыу ипэкIэ дызэрыкIуэтэным, зэманыщIэм дызэрыдекIуным яужь дитыпхъэщ. Лъэпкъым хуэтщI пщIэ иным, ди нэхъыжьхэм яхуэфэщэн щIэблэ къызэрытщIэхъуэм мы махуэр и щыхьэт хъуну къызолъытэ. Нобэ ди пащхьэ ит щIалэгъуалэр адыгэбзэкIэ усэ къоджэ, уэрэд жаIэ, я анэдэлъхубзэр къабзэу яIурылъщи, гушхуэныгъэ къыпхалъхьэ, — жиIащ Тау Ритэ къыщыпсалъэм.
Педагогикэ колледжым и студентхэр адыгэбзэм, хэкум, цIыхугъэм, лъахэм ятеухуа усэхэм къеджащ. Къызэхуэсахэр псом хуэмыдэу итхьэкъуат уэрэджыIакIуэ ДыщэкI Артуррэ «Бзэрабзэ» гупымрэ я пшыналъэ дахэм.
Щомахуэ Залинэ.
Сурэтхэр Къарей Элинэ трихащ.
